Helle Thorning-Schmidt og andre topsocialdemokrater behøver hverken besøge Aalborgs eller Mariagerfjords borgmesterkandidater under kommunalvalget. Det fortæller DR Nordjylland. Aalborgs socialdemokratiske borgmesterkandidat Thomas Kastrup- Larsen har slet ikke lyst at få besøg af S-ministre. - Det er vigtigt, at vi holder fokus på de lokale sager og den lokale dagsorden på i forhold til, hvordan vi kan udvikle. Og den dagsorden tror jeg, vi sætter bedst med vores lokale hold. I Mariagerfjord mener S-borgmesterkandidat Per Husted også han lokalt klarer sig bedst uden besøg. - Sådan umiddelbart synes jeg ikke, de skal komme bare for at deltage i valgkampen. De skal komme, hvis de har noget konkret. Selve valgkampen her i Mariagerfjord skal vi selv stå for, siger han. På spørgsmålet om holdningen var anderledes, hvis Socialdemokraterne stod stærkt i meningsmålingerne og Statsministeren var toppopulær siger Per Husted: - Det vil jeg ikke udelukke, at man ændrer lidt holdning der, siger han. Ifølge P4 Nordjylland er kun Brønderslevs Lene Hansen åben for alle S-topbesøg. Hjørrings borgmester Arne Boelt ønsker kun bestemte ministre på besøg og ikke landets statsminister.

Referat:
De socialdemokratiske borgmesterkandidater i Nordjylland har ikke lyst til at få besøg af Helle Thorning-Schmidt og andre fra S-toppen under valgkampen.